《过新野遇吴门戚不磷山人言依马太史卜居此地忆余作令定交越廿载矣穷途旅食相对泫然留赠三章永怀旧好 其三》
明代·邓云霄

南飞乌鹊月明中，叹息高枝尚朔风。执手匆匆同逆旅，论心咄咄但书空。

暮年有地堪投老，久客无文可送穷。明发襄阳重回首，怜君隐处近庞公。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。